Parelli Natural Horsemanship

**Parelli Natural Horse-Man-Ship**, au bekannt als Parelli oder PNH, isch es Programm, wo de natürlich Umgang mit de Ross unterrichte sött, S'  Programm, wo wüsseschaftlich nöd evaluiert isch, gaht uf de Rosstrainer Pat Parelli zrugg 

I de USA isch s' Parelli Natural Horsemanship eis vu de Programm, wo en Asatz vomene "behuetsame" und "iifühlsame" Rosstraining etabliered. Pat Parelli gild als eine vu de sogenannte Rossflüsterer, wobi de Parelli und sini Frau als "Meister vu de Vermarktig und Kommerzialisierig" vum Trainingsasatz gelted. Im Parelli sini Arbete gönd massgeblich uf d Grundlagwerch vum Ray Hunt zrugg.

## S Programm

*Parelli Natural Horse-Man-Ship* isch es Programm, wo e natürlichi Heragahwiis ad Kommunikation mit em Ross lehre sött. Es basiert uf em natürliche Rossverhalte, ums Vertraue und de Respekt vu de Ross i de Ross-Mensch-Beziehig z günne. PNH Methodene gliched mental, emotional und physisch de Art und Wiis, wie Ross underenand i de Herde kommuniziered. S' Ziil isch es, dass Mensche sich nöd wie Mensche oder Raubtier, sondern wie Ross verhalted.

Um das Ziil z erreiche, brucht de Parelli i erster Linie positivi Verstärkig (Komfort) dur Pause nach de richtige Reaktion vum ross, inere kontrollierte Umgebig. Bezeichnend dadefür isch d' Erhöchig vum Druck (Diskomfort) i Abstufige, gnennt "Phase". Trainer und Ross üebed i dere Umgebig Verhaltensmuster (Pattern) ii, wo denn später generalisiert werde sölled. Grundlegen sind debi sipi Spiili, wo ufem Verhalte vonere Sutete mit ihrem neugeborene Fohle basiered und wo es Ross 'de ganz Tag und sis Lebe lang spillt' (Zitat vom Pat Parelli i verschidene Videos).

Als Basis, wie weli Spili gspillt werde sölled und weli Pattern mer bruucht, muess mer am Ross "lese", dur sini Persönlichkeit usefinde. De Parelli het dadefür de Begriff "Horsenality" prägt.

S' Programm selber gliederet sich i 10 Stufe (Levels), vo dene si zur Ziit aber nur di erste vier zuegänglich, und di vier Lernbereich (Savvys):
* Level 1 (Partnerschaft): Uufbou vunere Kommunikation und Sicherheit im Umgang mit em Ross; Savvy On Line (Bodearbet am Seil)
* Level 2 (Harmonie): Vertrauensufbou zwüsched Mensch und Ross; Savvy Freestyle (Riite ohni ständige Zügelkontakt)
* Level 3 (Verfinerig): Verfinerig vu de erste beide Levels; Savvy Liberty (Bodearbet ohne Seil)
* Level 4 (Vielsitigkeit): Erlernen vu witere Fähigkeite, dass mer schlussendlich s' Ross uf natürlich Wiis zu allem dezue bringe chan, was mer wett; Savvy Finesse (Riite mit finem Zügelkontakt)

## Geschicht

Der ehemalig Rodeoriiter Parelli het sis Trainingsprogramm vor allem a Mulis entwickled. Er isch eine vu de erste gsii, wo sich mit sim Programm und Name ane breiti Öffentlichkeit gwendet het und Trainingsprogramm für Ross als Margge etabliert het. Em Parelli isches glunge mit dem Programm weltwiit bekannt z werde und Rosstraining zumene Industriezwiig uszboue. S' «Natural Horsemanship» vum Parelli agiert mittlerwile weltwiit, bildet Trainer us, veröffentlicht Büecher, Videos und grossi Mengene vu Merchandise. Zeme mit sinere Frau tourt er mit emene Konvoi us Trucks, Ross, Hünd und Agstellte dur d USA, um det Rossvorfüehrige z mache und neui Chunde z günne.

Hüt zieht de Amerikaner tuusigi i England a, wie er au als Hauptattraktion vu de grösste Rossustellig z'Australie gilt. D' Humane Society of the United States het em Parelli für si Programm d' Uuszeichnig als *menschliche Rossmensch vum Joohr* 2009 verleiht.

De Nate Bowers het i Zemearbet mit em Parelli sis Programm um vorbereitendi Üebige für Fuhrross im Natural Horsemanship ergänzt.
Mittlerwile wird s Programm au vereinzelt uf anderi Tierarte agwendet, wie zum Biispiil uf Elefanten.

## Weblink
* offizielli englischi Parelli Website
* offizielli dütschi Parelli Website

## Fuessnote